b'\n_START_ARTICLE_\nBrans-Dickeova teorija\n_START_PARAGRAPH_\nBrans-Dickeova teorija gravitacije (v\xc4\x8dasih tudi Jordan-Brans-Dickeova teorija) je v teoreti\xc4\x8dni fiziki teorija gravitacije, ki se razlikuje od Einsteinove splo\xc5\xa1ne teorije relativnosti. Teorijo sta razvila Robert Henry Dicke in Carl Henry Brans na podlagi zgodnej\xc5\xa1ega dela Ernsta Pascuala Jordana in Engleberta Sch\xc3\xbcckinga. Teorija je skalarno-tenzorska, kjer gravitacijsko interakcijo posredujeta skalarno polje in tenzorsko polje iz splo\xc5\xa1ne teorije relativnosti._NEWLINE_Trenutno se Brans-Dickeova teorija in splo\xc5\xa1na teorija relativnosti skladata z opazovanji, \xc4\x8deprav so preskusi zlate dobe splo\xc5\xa1ne teorije relativnosti (1960\xe2\x80\x931975) mo\xc4\x8dno omejili dovoljene parametre Brans-Dickeove teorije.\n_START_SECTION_\nPrimerjava s splo\xc5\xa1no teorijo relativnosti\n_START_PARAGRAPH_\nBrans-Dickeova teorija in splo\xc5\xa1na teorija relativnosti spadata v relativisti\xc4\x8dne klasi\xc4\x8dne gravitacijske teorije polja, oziroma metri\xc4\x8dne teorije. V teh teorijah je prostor-\xc4\x8das opremljen z metri\xc4\x8dnim tenzorjem , gravitacijsko polje pa je v celoti ali delno podano z Riemannovim tenzorjem ukrivljenosti , ki ga dolo\xc4\x8da metri\xc4\x8dni tenzor._NEWLINE_V vseh metri\xc4\x8dnih teorijah velja na\xc4\x8delo ekvivalentnosti, ki v sodobnem geometrijskem jeziku pravi, da v zelo majhnem podro\xc4\x8dju (brez merljivih pojavov ukrivljenosti) veljajo vsi fizikalni zakoni znani v posebni teoriji relativnosti v krajevnih Lorentzovih sistemih. To pomeni, da metri\xc4\x8dne teorije ka\xc5\xbeejo na pojav gravitacijskega rde\xc4\x8dega premika._NEWLINE_Kot v splo\xc5\xa1ni teoriji relativnosti za izvor gravitacijskega polja velja napetostni tenzor ali snovni tenzor. Opis kako v nekem podro\xc4\x8dju masa in energija vplivata na gravitacijsko polje se razlikuje od opisa v splo\xc5\xa1ni teoriji relativnosti. Zaradi tega se razlikuje tudi na\xc4\x8din kako ukrivljenost prostora-\xc4\x8dasa vpliva na gibanje snovi. V Brans-Dickeovi teoriji obstaja poleg metri\xc4\x8dnega tenzorja, ki je reda 2, skalarno polje \xcf\x86. Skalarno polje spreminja dejansko gravitacijsko konstanto od kraja do kraja. Prav ta zna\xc4\x8dilnost je bila dejansko klju\xc4\x8dna pri nastanku teorije._NEWLINE_Ena\xc4\x8dbe polja Brans-Dickeove teorije vsebujejo parameter \xcf\x89, Brans-Dickeovo sklopitveno konstanto. To je brezrazse\xc5\xbena konstanta, izbrana poljubno za vselej. Izbere se lahko tudi vrednost, ki ustreza opazovanjem. Tak\xc5\xa1ni parametri se velikokrat imenujejo uglasljivi parametri. Poleg tega je potrebno izbrati sedanjo vrednost dejanske gravitacijske konstante kot mejni pogoj. Splo\xc5\xa1na teorija relativnosti ne vsebuje nobenih brezrazse\xc5\xbenih parametrov, zato jo je la\xc5\xbeje ponarejati kot Brans-Dickeovo teorijo. Teorije z uglasljivimi parametri v\xc4\x8dasih grajajo, saj so od tistih, ki se ujemajo z opazovanji, manj za\xc5\xbeelene. Na drugi strani se zdi, da so potrebna zna\xc4\x8dilnost nekaterih teorij, kot je na primer Weinbergov kot v standardnem modelu._NEWLINE_Bran-Dickeova teorija je\xc2\xa0\xc2\xbbmanj stroga\xc2\xab\xc2\xa0od splo\xc5\xa1ne teorije relativnosti v drugem smislu, saj dovoljuje ve\xc4\x8d re\xc5\xa1itev. To\xc4\x8dne re\xc5\xa1itve Einsteinovih ena\xc4\x8db polja splo\xc5\xa1ne teorije relativnosti za prazen prostor s trivialnim skalarnim poljem \xcf\x86 = 1 postanejo to\xc4\x8dne re\xc5\xa1itve v Brans-Dickeovi teoriji za prazen prostor, vendar nekateri prostori-\xc4\x8dasi, ki niso re\xc5\xa1itve Einsteinovih ena\xc4\x8db polja za prazen prostor, lahko z dobro izbranim skalarnim poljem postanejo vakuumske re\xc5\xa1itve Brans-Dickeove teorije. Podobno je pomemben razred prostorov-\xc4\x8dasov metrika pp-valov tudi nata\xc4\x8dna re\xc5\xa1itev ni\xc4\x8dtega prahu tako splo\xc5\xa1ne teorije relativnosti kot tudi Brans-Dickeove teorije. Vendar tudi tukaj Brans-Dickeova teorija dovoljuje dodatne valovne re\xc5\xa1itve z geometrijami, ki niso v skladu s splo\xc5\xa1no teorijo relativnosti._NEWLINE_Kakor splo\xc5\xa1na teorija relativnosti tudi Brans-Dickeova teorija napoveduje odklon svetlobnih \xc5\xbearkov in precesijo prison\xc4\x8dja pri kro\xc5\xbeenju planetov okrog Sonca. To\xc4\x8dne ena\xc4\x8dbe, ki veljajo za ta pojava, so v Brans-Dickeovi teoriji odvisne od vrednosti sklopitvene konstante \xcf\x89. To pomeni, da je mo\xc4\x8d dolo\xc4\x8diti opazovalno spodnjo mejo mo\xc5\xbene vrednosti \xcf\x89 iz opazovanj v Oson\xc4\x8dju in v drugh gravitacijskih sestavih. Trenutno najbolj\xc5\xa1a ocena, dobljena s pomo\xc4\x8djo sonde Cassini-Huygens, ka\xc5\xbee, da mora biti vrednost \xcf\x89 ve\xc4\x8dja od 40.000._NEWLINE_Velikokrat omenjajo, da Brans-Dickeova teorija zadovoljuje Machovo na\xc4\x8delo, splo\xc5\xa1na teorija relativnosti pa ne. Nekateri avtorji so razpravljali, da so te trditve naivne, \xc5\xa1e posebej, pri privzetku, da ni to\xc4\x8dno jasno kaj\xc2\xa0\xc2\xbbMachovo na\xc4\x8delo\xc2\xab\xc2\xa0v resnici je. Velja tudi, da je splo\xc5\xa1na teorija relativnosti mejni primer Brans-Dickeove teorije pri . Valerio Faraoni pa je pokazal, da je tudi to prenaivno vzeto.'